OKTÓBER 14.
Szent Nazáriosz, Gerváziosz, Protáziosz és Kelsziosz vértanúk, 
valamint Hágiopoliszi Szent Kozma atyánk, a költő, Majuma püspökének emléke
hajnali szolgálaton
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván, * kínzóikat megszégyenítették, * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség… 8. hang
Az igaz hitnek oktatója, * a vallásosság és tisztaság tanítómestere, * a mindenség világítója, a szerzetesek isteni ihletésű gyöngyszeme, * ki tanításoddal, mint a Lélek hárfája, megvilágosítottál mindenkit, * bölcs Kozma atyánk, kérjed Krisztus Istent, *’ hogy üdvözítse a mi lelkünket!
Most és… 
A Bárányt és Pásztort s a világ Megváltóját * szent Szülője a kereszten látván, * könnyezve sóhajtott föl: * A világ örvend, mert megnyerte szabadulását, * bensőm azonban följajdul, midőn a keresztfán függsz, * amit mindnyájunkért vállaltál, * én Fiam, én Istenem!
Az első zsoltárcsoport után a Szent Kereszt leülői 
3. hang
Fölállították a földre a keresztet, * és az mégis fölért az egekig. * Nem mintha a fa lett volna olyan nagy, * hanem te, aki rajta voltál, * s magad töltöd be a mindenséget, *’ Urunk, dicsőség néked!
Ciprusfából, fenyőből és cédrusból ácsolt fára * emeltek föl, téged, Isten Báránya, * hogy üdvözítsd azokat, akik hittel hódolnak * a te önként vállalt keresztednek. *’ Krisztus Istenünk, dicsőség néked!
Dicsőség... most és... fájdalmas Istenszülő-ének
Fiad keresztjével, Istenszülő, * és annak hatalmas pálcájával * az ellenség cseleit elhárítjuk, *’ s téged szünet nélkül szeretettel magasztalunk.
A második zsoltárcsoport után a Szent Kereszt leülői 
3. hang
Ki az emberi nemért arcul verettél és meg nem haragudtál érte, * Urunk, szabadítsd meg életünket a romlástól, *’ és üdvözíts minket!
Mintadallam: A te szüzességed...
Megmérhetetlen nagy hatalmadon * és önkéntes megfeszíttetéseden * az angyali rendek így ámultak: ** Hogyan korbácsolhatták meg testileg a láthatatlant, * ki az emberiséget a romlástól megváltani akarja? ** Ezért hozzád kiáltunk, Életadó: *’ Dicsőség, Krisztus, a te országodnak!
Dicsőség… most és... fájdalmas Istenszülő-ének ugyanarra a dallamra
Érintetlenül tisztaságos anyád, Krisztusom, * halottként látván téged a fán függeni * fölsóhajtott, mint anya és ezt mondá: ** A törvényszegő héberek hálátlan serege * miként fizetett vissza néked, ** kinek oly sok nagy ajándékát élvezzük? *’ A te isteni megalázkodásodat éneklem.
Kánon
I. óda. 4. hang
A Vörös-tenger mélységén * száraz lábbal áthaladott * hajdan Izrael * és Mózesnek fölemelt kezeivel * Amalek erejét * a pusztában legyőzte.
Ragyogó és nagyon bölcs életműved világosság árasztásával isteni fény hordozójaként mutat be mindenkinek, boldog szentéletű. Kérd az Urat arra, hogy imáid révén mi is mindnyájan ilyen megvilágosodásban részesülhessünk!
A mindenek fölött való Szentháromság isteni hangú harsonája lettél, mindenkinek a szent és üdvösséges tanítást hangoztattad, és az igazhívők lelkét megörvendeztetted, minden dicséretre méltó!
Egyáltalán nem engedtél szempilláidnak álmot, ó boldog atya, amíg csak valóban el nem jutottál vágyaid céljához. Ezért el is nyerted az igazi szellemi belátás kegyelmét.
Istenszülő-ének
A szülés után is szűz maradtál, Istenszülő Szűzanya, mert magát a mindenség Alkotóját és Istenét szülted, aki szokatlan és csodálatos módon jelent meg közöttünk testben!
III. óda. 4. hang. Tenéked örvendezik...
Válladra vetted, ó bölcs, Urad keresztjét, és így kiáltottál: Én is megfeszíttettem a világnak, és testemet a te félelmed szögei verték át!
A boldogság folyóvizeként a szent folyamokat mindenkire kiárasztod, és mindenkor megöntözöd magasztalóid szívét és lelkét, szentéletű!
Isten kegyelme beárnyékozott téged, teljesen bölcs, és beszélő tehetségeddel második, szent Arany-folyóvá tett számunkra téged.
Istenszülő-ének
Valóban és helyesen Istenszülőnek tisztelünk téged mi, hívek, mert te a testté lett Istent szülted, Szeplőtelen! 
Katavászia 4. hang
Tenéked örvendezik * a te Egyházad, Krisztus, énekelve néked: * Te vagy az én erősségem, Uram, * menedékem és megerősítőm!
Kathizma
1. hang
A négy szent és bajnoki küzdelmet vívó vértanúnak * szent és drága emlékét ünnepeljük, * és ízleljük meg azoknak a csodáknak hatását, * melyek tiszteletreméltó ereklyéikből * naponként vízként patakzanak * és megszüntetik a hívek betegségét *’ a Szentlélek erejével.
Dicsőség... ugyanarra
Szent Kozma, a szentséges Szentháromság lantja * íme, megérkezett, és énekli a Háromszorszentet. * Vele együtt hangoztassuk mi is: * Atya és Fiú és isteni Lélek, * békéltesd meg a te világodat, *’ és vesd hamar lábunk alá a sátánt!
Most és... fájdalmas Istenszülő-ének ugyanarra
Midőn meglátott téged, Krisztus, * keresztre feszítetten, holtan, * így kiáltott föl a Szeplőtelen Anya: * Az Atyával és a Szentlélekkel együtt kezdetnélküli fiam, * milyen kimondhatatlan ez a te gondviselésed, * mellyel üdvözíted, könyörületes, *’ szeplőtelen kezed alkotását!
IV. óda. 4. hang
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram! 
Valóban gyorsíró tollához hasonló lett a nyelved, teljesen boldog, és mint valami táblára leírtad vele Krisztus tiszteletreméltó és üdvösséget szerző szenvedését.
Az erényes szemlélődésben magasra emelkedtél, mint valami pálma, dús lombú fának bizonyultál, az üdvösség édességét ízleltetve meg mindazokkal, akik zengik: Dicsőség a te erődnek Uram!
Szárnyaló szavaiddal megénekelted a legszentebb Istenszülő s az összes szentek fényes ünnepeit, Isten hírnöke, és örvendezve zenged: Dicsőség a te erődnek, Uram!
Istenszülő-ének
Az, aki természeténél fogva szabad, jóságának gazdagsága folytán szolga alakjában szegénnyé lett, és belőled vette magára személy szerint a mi teljes emberi természetünket, mindenkorszűz!
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
Teljes fényű hajnalcsillagként ragyogtál föl, szavaid költemény-sugarával megvilágosítod a hívek szívét.
Istenben boldog, kiváló atyánk! Szavaid fegyverével legyőzted az eretnekek dühös gőgjét.
Ki sorolhatná el végig szenvedéseidet, küzdelmeidet és verejtékezésedet, melyeket önként szenvedtél, míg a testből elköltöztél?
Istenszülő-ének
Sem angyali, sem emberi értelem meg nem magyarázhatja a te szülésed kifejezhetetlen és felfoghatatlan csodáját, teljesen Szeplőtelen!
VI. óda. 4. hang. Jónás próféta a cetben...
Ábelt utánoztad, Kozma, szavaid zsengéjét vitted áldozatul, mint ő a bárányokat, és nyilvánosan áldozati lakomára tálaltad fel énekeid legszebb dallamait.
Lelkiismereted indíttatására rendkívül áldozatos volt életed: Ábrahám buzgóságát utánozva második Izsákként áldoztad életedet Istennek.
Lelket gyönyörködtető, fölemelő hanglépcsőket készítettél, olyanokat, mint amilyen az a létra volt, melyet egykor a patriarcha látott, és a rajta járó édes hangoddal mindenkit nyilvánvalóan a magasságba emeltél, Kozma!
Istenszülő-ének
Szüntelenül hangold kegyességre szolgáid iránt Fiadat, Szent Szűz, hogy lemossa bűneink sebhelyeit, hiszen helyesen Istenszülőnek hirdetünk téged, minden magasztalásra méltó Szűz!
Katavászia
Jónás próféta a cetben * a te háromnapi síri nyugalmad előképét jelezte, * s esdekelve kiáltott: * Szabadíts meg engem a romlásból, Jézus, * az égi erők Ura!
Konták
1. hang
Hívek, dicshimnusszal magasztaljuk, * négyes dicsőítő éneket zengve, Krisztus vértanúit: * Nazárioszt, Protázioszt, Gervázioszt és Kelszioszt, * mert ők a halálos csapásig küzdöttek * és a halhatatlanság koszorúját nyerték el, *’ és üdvösségért esedeznek számunkra.
Ikosz
Jertek, mindannyian, ünnepkedvelők, * dicsőítsük magasztaló énekekkel * és szent himnuszokkal a bajnokok bajvívását, * küzdelmét és dicsőséges halálát, * a négyes számú csatasort, * a bölcs Protázioszt és vele Gervázioszt, * az istenes Nazárioszt, * az ifjúnak mutatkozó és Isten követségében járó Kelsziosszal együtt, * mert ők a pogány görögök egész őrültségét elhamvasztották, * és hirdették Krisztust, a nagy Istent, * aki az Atyával és a Szentlélekkel öröktől fogva együtt uralkodik, * most, haláluk után pedig könyörögnek a mi üdvösségünkért.
VII. óda. 4. hang
Ki Ábrahám ifjait a tűzből kiszabadítád * és a kaldeusokat elveszítéd, * akiket az igazság igazságosan ért utol, * áldott vagy te, atyáinknak dicsőített Istene és Ura! 
Fölmentél az erények hegyére, atyánk, és megkaptad Isten törvényét is, mint Mózes. Az eltévelyedetteket visszavezetted a helyes útra, magasztalásra méltó, s így énekeltél: Áldott vagy te, atyáinknak Istene!
Isten által fakasztott forrás lett nyelved, atyánk, a szenvedélyektől lángoló lelkek számára, akik belőle isznak és hangoztatják: Áldott vagy te, Urunk, atyáinknak fölöttébb magasztalt Istene!
Tanító beszéded gyógyszerével megállítottad a tévtanítás súlyos fertőzését, és a Teremtőnek győzelmi éneket zengtél: Áldott vagy te, Urunk, atyáinknak fölöttébb magasztalt Istene!
Istenszülő-ének
Magasztalunk téged, az Ige frigyládája, sátra, nyughelye, kertje, mely Krisztust, a gyönyörűséges jó illatot sarjadzotta, akinek zengjük: Áldott vagy te, Urunk, atyáinknak fölöttébb magasztalt Istene!
VIII. óda. 4. hang. Mindenség mindenható Megváltója...
Megtisztult lélekkel a Szentlélek hordozója lettél, minden dicséretre méltó, és világossággal töltekezve megvilágosítottál mindenkit, hogy méltóképpen énekelje: Áldjátok az Urat, az ő művei!
Képtelenek vagyunk megfelelő dicshimnuszokból neked koszorút kötni, szentéletű, ezért a te énekeidre irányítjuk tekintetünket, és azért esedezünk, hogy felülről kegyelmet nyerhessünk a te jeles emléked megéneklésére, ó boldog!
Most együtt vagy, teljesen boldog, a szentek égi karával, kiknek fényes küzdelmét és bajvívását megénekled, buzgón kiáltva: : Áldjátok az Urat, az ő művei!
Istenszülő-ének
Anyai közbenjárásoddal szerezz bűnbocsánatot és szabadulást minden rossztól, szeplőtelen, áldott, Istenszülő Szűz, hívek erős oltalmazója!
Katavászia
Mindenség mindenható Megváltója! * A tűzlángok közé leszállottál, * hogy a vallásos ifjakat harmattal meghintsd, * és megtanítottad az énekre őket: * Áldjátok és magasztaljátok az Urat, minden művei!
IX. óda. 4. hang. Éva az engedetlenség bajával…
Íme, föltündöklött ma nekünk a csodálatos és Istenben bölcs, isteni ihletésű énekeket zengő és háromszorosan boldog Kozma örvendetes és istenes, végtelen jóságot árasztó és mindenkit méltán megörvendeztető emléknapja. Zengjünk méltó módon ezen magasztaló éneket!
Teljesen boldog, ki az isteni Lélekből részesedve a gyógyítások kegyelmét nyerted el, oszlasd el lelkem homályát, űzd el szenvedélyeim felhőjét, irányíts engem az ösvényre, mely biztosan vezet a mennybe, magasztalásra méltó!
A te szokásodat követjük, ó boldog, hisz így akarjuk megénekelni mennybe költözésedet. Értékes viszonzást remélünk tőled érette: hogy esedezel érettünk ahhoz, aki téged megkoszorúzott, magasztalásra méltó!
Istenszülő-ének
Orvosold hatalmaddal lelkünk gyöngeségét, Isten Anyja! Ernyeszd el a szolgáid fölött zsarnokoskodók erejét, Legszentebb, ki az igazság Napját derítetted kifejezhetetlen módon a világra! 
Katavászia
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged.
Fényének
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
A vértanúké
Koszorúzzuk magasztaló énekkel a bajnokok négytagú csoportját, Nazárioszt, Gervázioszt, Kelszioszt és a drága Protázioszt, mert ők Istent engesztelik a világért!
Másik a szentéletűé s egyben Istenszülő-ének 
Édes szavaid szépségével és valóban Isten ihlette énekekkel helyes módon megénekelted a valóságos, szent, Istenszülő Szüzet, Isten-választotta Kozma. Most vele együtt a Szentháromság színe előtt állsz. Esedezzél érettem, szent atya, hogy követője lehessek gondolkodásmódodnak, cselekedetednek, szemlélődésednek!
Előverses sztihirák
1. hang. Minta: A mennyei rendeknek...
A teljes fényű, messze sugárzó fáklya, * a szép hangot adó citera, * a Szentlélek ismerete tanításainak húrja * reánk mindnyájunkra hagyta dallamkincsét, *’ és vele örvendezteti meg az Istenben bölcseket.
Elővers: Értékes az Úr előtt az ő szentjeinek halála.
Az énekszerző, az isteni Lélek hangszere, * a nagy zenész, az Istenhez szóló énekek zengője, * az Egyház fuvolája gyönyörűen énekel, * megtanítja a földkerekséget isteni ihletésű énekben * a minden lény fölötti Szentháromság *’ isteni dicsőítésére.
Elővers: Mit adjak vissza az Úrnak mindazért, amit nekem adott?
Istentől ihletett Kozma atyánk, * ki a szellemi lényekkel * a mindenség Teremtőjének és Istenének színe előtt állsz, * add, hogy akik rád emlékeznek * a te fényes ünnepeden, * megszabaduljanak a veszélyektől, *’ kísértésektől és mindenféle megkörnyékezéstől!
Dicsőség... 8. hang
Szent énekeink szerzőjét magasztaljuk * Dávid szavaival, és mondjuk: * Kedvesség áradt ki ajkaidon, * szentéletű atya! * Gyorsíró tolla lett a nyelved, * mert megírtad nekünk az üdvösség dalát. * Így megtanuljuk tőled, * hogy szent énekekkel dicsőítsük * Krisztus gondviselését * és a Szentháromság nagy titkát, *’ kérvén lelkünknek a nagy irgalmat.
Most és... fájdalmas Istenszülő-ének mintadallamra
Ó megdöbbentő csoda! * Ó újszerű titok! * Ó, félelmetes dolog! * - mondta a Szűz, mikor meglátta, * hogy te a kereszten két lator között függesz, * bár fájdalom nélkül, félelmetesen hozott világra, * és siránkozva kiáltá: * Jaj, legkedvesebb Fiam! * Hogyan szögezhetett téged keresztre *’ a gonosz és hálátlan népség?
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván, * kínzóikat megszégyenítették, * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség… 8. hang
Az igaz hitnek oktatója, * a vallásosság és tisztaság tanítómestere, * a mindenség világítója, a szerzetesek isteni ihletésű gyöngyszeme, * ki tanításoddal, mint a Lélek hárfája, megvilágosítottál mindenkit, * bölcs Kozma atyánk, kérjed Krisztus Istent, *’ hogy üdvözítse a mi lelkünket!
Most és… 
Méhed gyümölcse, ó Tisztaságos, * a próféták és az ótörvény beteljesítője, * azért téged áhitattal Istenszülőként vallván * illő módon magasztalunk.

